તેણે ચોખ્ખા શબ્દોમાં હજી સુધી કહ્યું નથી, પણ તે પ્રેમમાં સમાન અધિકાર અને મિત્રતામાં માને છે તે મને ક્યારનુ સમજાઇ ગયું છે. સ્ત્રીપુરુષ સંબંધ જૂગજૂનો અને નિતનવો છે. પ્રણયથી માંડી પરિણય, મૈત્રીથી માંડી આદર, અધિકારથી માંડી સમર્પણ સુધીનાં તેનાં હજારો પરિમાણો છે. માનવ સ્વભાવ ત્રિપાર્શ્વ કાચની જેમ શુદ્ધ-શ્વેત પ્રેમને જુદાં જુદાં રંગોમાં વિભાજિત કરતો રહે છે. આ રંગો પેઢીએ પેઢીએ, સમયે સમયે, વ્યક્તિએ વ્યકિતએ બદલાતાં જાય છે. સંબંધનું હાર્દ પ્રેમ જ હોય છે, પણ પ્રેમની વ્યાખ્યા પણ સમયે સમયે બદલાતી હોય છે. જીવનશૈલીમાં, વિચારોમાં પરિવર્તન આવે તેમ સહજીવનમાં અપેક્ષાઓ, આકાંક્ષાઓ બદલાતાં જાય છે.